**Casilda de Antón del Olmet y López de Haro**, nada en Huelva o 21 de febreiro de 1871 e finada en Madrid o 8 de xuño de 1954, foi unha poeta, ensaísta e dramaturga española de finais do século XIX e principios do XX.

Traxectoria
-----------

De familia culta e de posición económica desafogada, creceu nun ambiente humanístico e cultural que lle permitiu viaxar, facilitou a súa esmerada educación e desenvolveu a súa afección pola literatura. Compartía esta última cos seus irmáns: Fernando de Antón del Olmet, Marqués de Dosfuentes (diplomático e poeta) e Luis Antón del Olmet (escritor, xornalista e político). Porén, segundo algunhas fontes non tería relación algunha con este último.

Viaxou a Madrid na súa mocidade e instalouse alí, onde accedeu aos círculos políticos e intelectuais do momento. A súa traxectoria literaria comezou na lírica a través de composicións poéticas publicadas en diarios do seu tempo como *La Época* e *La Correspondencia de España*. Neses xornais tamén colaborou con artigos de costumes. A súa presenza é manifesta, amais, en publicacións andaluzas do seu tempo, especialmente na revista *La Alhambra* (Granada). Nela publicou unha ducia de poemas, así como crónicas e artigos de costumes.

Con todo, o primeiro libro que levou a imprenta foi a obra teatral *En conciencia: comedia dramática en tres actos y en prosa* (1901). Foi estreada con anterioridade á súa publicación no Teatro Español de Madrid o 20 de abril dese ano. Supuxo un gran fracaso teatral, que a propia autora achacou ao feito de representarse inmediatamente despois de *Electra* de Benito Pérez Galdós. Conta a historia dun mozo que casa cunha muller á que, por avaricia, odian a nai e a irmá do protagonista. Estas só esperan dela un dote que nunca chega. A escasa acollida da obra empuxou a Casilda de Antón a abandonar a dramaturxia e centrarse na poesía e o ensaio. 

Portada do libro *Feminismo Cristiano* (1931)
Precisamente, o ano seguinte publica o ensaio-memoria *El servicio doméstico: memoria sobre la necesidad de fundar una sociedad de señoras para la protección y moralidad de la sirviente, como medio de evitar un contingente a la trata de blancas*. O proxecto foi enviado á Comisión de Reformas Sociales e deixa constancia da situación de abandono de moitas mulleres dedicadas ao servizo doméstico na España da época. Propón 14 recomendacións, entre elas a creación dunha casa de acollida e a instauración de asistencia médica e de pensións de xubilación para as traballadoras. Así mesmo, estabelece sancións para elas en caso de faltas e esquecementos, que poderían supor a expulsión do sector.

Nas seguintes décadas Casilda de Antón obtivo certa sona coas súas composicións en verso, especialmente tras publicar *Cancionero de mi tierra* (1917) e *Nuevo cancionero* (1929). Estes recompilaban diversos poemas, algúns dos cales xa apareceran en diarios da época.

Foi Dama da Real Maestranza de Cabalaría de Zaragoza e condecorada coa Medalla desa cidade. 

En 1931, poucos meses antes da proclamación da Segunda República Española e de aprobarse o sufraxio feminino en España, edítase o seu libro *Feminismo cristiano*. Nun conxunto de ensaios en forma de artigos xornalísticos trata o feminismo desde un punto de vista tradicional, moralizante e relixioso. O diario *ABC* destácao nunha recensión:

> 
> 
> [os artigos están] empapados de profunda socioloxía e do amor ao desgraciado [...]. Esta obra consolida a fama que xa gozaba Casilda de Antón del Olmet como escritora de bo estilo e de inspiración feliz.
> 
> 

En 1942 publicouse o seu último poemario, *Cien sonetos*. Finou en Madrid o 8 de xuño de 1954.

Trazos temáticos e estilísticos
-------------------------------

Por idade, estivo asociada á Xeración do 27 e ás Sinsombrero. Porén, o seu estilo literario e os seus principios ideolóxicos están moi distantes dos desas artistas.

A súa poesía é de corte tradicionalista e dominan os retratos paisaxísticos cheos de nostalxia, espontaneidade e sentimento. Emprega metros clásicos como o soneto, o romance e a copla.

A súa única obra teatral publicada, *En conciencia* (1901), tivo mala acollida por parte do público. A crítica rexeitou a arquitectura e estrutura dramática da obra, así como o escaso desenvolvemento psicolóxico dos seus personaxes.Canto aos seus ensaios, predominan os artigos de opinión moi marcados polo tradicionalismo, a moral católica e un ton didáctico que rexeita a igualdade entre homes e mulleres. 

> 
> 
> A muller debe ser, non a rival do home, senón a súa compañeira. Pero como debe educarse á muller para que sexa unha digna compañeira do home? Á muller hai que facela, ante todo, boa; o seu corazón debe ser modelado para as virtudes cívicas, inculcándolle o sentimento do honor e da xustiza, ao par que a dozura e sacrificio; a súa vontade para o ben debe ser robustecida, a fin de que sexa dona dos seus propios actos; unha vontade débil ou mal encamiñada é o produto dunha moralidade descoidada.
> 
>

Obras
-----

### Teatro

* *En conciencia: comedia dramática en tres actos y en prosa* (1901). Madrid, Imprenta R. Velasco.

### Poesía

* *Cancionero de mi tierra* (1917). Prólogo de Pedro de Novo y Colsón, Madrid, Pueyo.
* *Nuevo cancionero* (1929). Soneto-prólogo de Pedro Novo e F. Chicarro. Madrid, Pueyo.
* *Cien sonetos* (1942). Madrid, Augusto Boné.

### Ensaio

* *El servicio doméstico: memoria sobre la necesidad de fundar una sociedad de señoras para la protección y moralidad de la sirviente, como medio de evitar un contingente a la trata de blancas* (1902). Madrid, Ambrosio Páez.
* *Vida ejemplar de una Hija de María: Notas biográficas acerca de la Señora Domiciana Epifania Gómez de la Majada* (1929). Madrid, Pueyo.
* *Feminismo cristiano* (1931). Madrid, Pueyo.

Notas
-----

1. ↑  Hormigón (1997: 203)
2. ↑  Ramírez (2000: 57)
3. ↑  "Antón del Olmet, Casilda (1871-?)". *MCNBiografias.com* (en castelán).
4. ↑  Diario ABC, venres 10 de xullo de 1931, edición da mañá, Madrid, p. 44.
5. ↑  Merlo (2010)
6. ↑  "Esquela". *ABC* (en castelán) (Madrid). 25 de xaneiro de 1955. p. 47. Consultado o 6 de agosto de 2023.
7. ↑  "CASILDA ANTÓN DEL OLMET". *Poetas Andaluces* (en castelán).
8. ↑  Feminismo cristiano (1931). Madrid, Pueyo. p. 33

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Casilda de Antón del Olmet Modificar a ligazón no Wikidata*** |

### Bibliografía

* CARRASCO, Raphäel (1994). *La prostitution en Espagne: de l'époque des rois catholiques à la IIe République* (en francés). Besançon: Presses Univ. Franche-Comté. ISBN 9782251605265.
* HERRERO MEDIAVILLA, Víctor (1990). *Índice Biográfico de España, Portugal e Iberoamérica* (en castelán). K. G. Saur. ISBN 9783598320620.
* Hormigón, Juan Antonio, ed. (1997). *Autoras en la Historia del Teatro Español (1500-1994)* (en castelán) **2**. Madrid: Publicaciones de la Asociación de Directores de Escena de España.
* JIMÉNEZ FARO, Luzmaría (1996). *Poetisas españolas. Antología general* (en castelán) **2**. Madrid: Torremozas. ISBN 9788478391745.
* Merlo, Pepa, ed. (2010). *Peces en la Tierra. Antología de mujeres poetas en torno a la Generación del 27* (en castelán). Fundación José Manuel Lara. ISBN 9788496824607.
* Merlo, Pepa, ed. (2022). *Con un traje de luna. Diálogo de voces femeninas de la primera mitad del siglo XX* (en castelán). Sevilla: Fundación José Manuel Lara. ISBN 9788417453794.
* RAMÍREZ GÓMEZ, Carmen (2000). *Mujeres escritoras andaluzas del siglo XX (1900-1950)* (en castelán). Sevilla: Universidad de Sevilla. Secretariado de publicaciones. ISBN 9788447205608.